KIRJALLINEN KYSYMYS P-2441/03 esittäjä(t): Marianne Thyssen (PPE-DE) komissiolle. Kansallisten kilpailuviranomaisten toiminta.



Virallinen lehti nro 051 E , 26/02/2004 s. 0248 - 0249



KIRJALLINEN KYSYMYS P-2441/03 esittäjä(t): Marianne Thyssen (PPE-DE) komissiolle (16. heinäkuuta 2003) Aihe: Kansallisten kilpailuviranomaisten toiminta Komissio keskittyy kilpailupolitiikassa nykyään enemmän hajauttamiseen, joten markkinaosapuolten on kuultava kansallisia kilpailuviranomaisia enemmän kuin aikaisemmin. Kansallisten kilpailuviranomaisten vastuu on siten suurempi. Julkisuudessa on punnittu monesti tämän järjestelmän etuja ja haittoja. Ongelma on monimutkainen. Kansallisten kilpailuviranomaisten pitää toimia erinomaisesti, jotta uusi lähestymistapa tuottaa tuloksia. Onko komissio tietoinen, miten kansalliset kilpailuviranomaiset toimivat? Jos on, voiko komissio esittää katsauksen asiasta? Jos ei ole, eikö komissio katso, että olisi toivottavaa luoda jonkinlainen valvontajärjestelmä? Mario Montin komission puolesta antama vastaus (12. elokuuta 2003) Kansallisten kilpailuviranomaisten toimintaa säätelee ensinnäkin asiaa koskeva oikeudellinen kehys. Useimpien jäsenvaltioiden lainsäädäntöä mukautetaan parhaillaan vastaamaan yhteisön kilpailulainsäädännön uutta täytäntöönpanojärjestelmää, josta säädetään perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16 päivänä joulukuuta 2002 annetussa neuvoston asetuksessa (EY) N:o 1/2003(1). Komissio seuraa tarkasti kansallisen lainsäädännön mukauttamista eri jäsenvaltioissa huolehtiakseen siitä, että tulos on sopusoinnussa mainitun asetuksen kanssa. Yleisempiä tietoja siitä, millä tavoin kansalliset kilpailuviranomaiset toimivat tämän oikeudellisen kehyksen rajoissa, on saatavissa vuosittain laadittavasta neuvoston suosituksesta jäsenvaltioiden ja yhteisön talouspolitiikan laajoiksi suuntaviivoiksi(2). Siinä esitetään muun muassa ajan tasalle saatettu katsaus kansallisten kilpailuviranomaisten toiminnasta. Samassa yhteydessä komissio haluaa kiinnittää arvoisan parlamentin jäsenen huomiota kilpailuviranomaisten kesken säännöllisesti suoritettavaan vertaisarviointiin(3), joka toteutetaan taloudellisen yhteistyön ja kehityksen järjestön (OECD) piirissä ja johon sisältyy arvokasta tietoa kansallisten kilpailuviranomaisten toimintakyvystä. Sekä neuvoston suositus jäsenvaltioiden ja yhteisön talouspolitiikan laajoiksi suuntaviivoiksi että OECD:n vertaisarviointi sisältävät myös käytännön suosituksia kansallisten kilpailuviranomaisten toiminnan kehittämiseksi. Niiden erityistapausten osalta, joissa kansalliset kilpailuviranomaiset soveltavat yhteisön kilpailulainsäädäntöä, kysyjää kehotetaan tutustumaan kilpailupolitiikkaa koskevaan komission vuosikertomukseen(4), jossa esitetään asiasta yhteenveto. Lisäksi kansallisten kilpailuviranomaisten on 1. toukokuuta 2004 lähtien ilmoitettava komissiolle suunnittelemastaan toimintatavasta ennen kuin ne ryhtyvät soveltamaan yhteisön kilpailulainsäädäntöä. Tämän ennakkoon annettavan ilmoituksen myötä kansalliset kilpailuviranomaiset epäilemättä soveltavat yhteisön kilpailulainsäädäntöä entistä yhdenmukaisemmin. (1) EYVL L 1, 4.1.2003. (2) http://ue.eu.int/emu/en/index.htm. (3) http://www.oecd.org/home/. (4) http://europa.eu.int/comm/competition/annual_reports/.